次韻徐季純見貽
作者：趙蕃
朝代：宋

paragraphs: 尺渾孰愈千丈清，幽居何以爭城傾。
翺翔蓬蒿豈不適，乃欲萬里勞蜚鳴。
文章縱云有定價，瓦釜亦或能鏗鍧。
知音固當屬善聽，我初未鼓一再行。
鄭人之璞周死鼠，昧者自謂懷連城。
我于翰墨雖早嗜，四十五十今何情。
元無小異君孰取，矻矻便欲揚其名。
得非念我西南征，倦遊久意思傭耕。
少年不飲老更醒，而衆紛紛多絕纓。
屬君勿用揚其名，臃腫拳曲能全生。